Bekende omroeper se broer al jare vermisWillem en Margot. Foto: Verskaf Die radio-omroeper en aktrise Margot Luyt, se broer word sedert 2012 vermis en sy vra dat mense wat weet waar hy is, haar kontak. Volgens Margot het ŉ familielid haar broer, Willem Daniel Fourie (54), laas in 2012 by Jakaranda-winkelsentrum in Pretoria gesien. “Hy is ŉ baie begaafde musikant en goeie sanger. Hy is baie lief vir die blues en het oral opgetree. Hy speel kitaar, saksofoon en trompet.” Willem is in 1961 gebore en het aan die Hoërskool Paul Roos gematrikuleer. Margot sê haar broer se musiekvriende het hom ook in 2012 laas gesien en sy beskryf hom as ŉ soort reisiger. “Hy is nie ŉ vreeslike sosiale mens nie en doen graag sy eie ding. Ons het hom nie gereeld gesien nie omdat ons gesin verspreid oor die land woon. Sy grootste sonde is dat hy te sensitief is. Hy het ŉ sensitiewe siel en dit loop saam met sy ongelooflike talent.” Margot sê hoewel hulle nie gereeld met Willem gepraat het nie, het hy elke paar maande van hom laat hoor. Toe die gesin na etlike maande niks van hom hoor nie, het hulle begin bekommerd raak en dadelik begin soek. Die gesin het elke moontlike nommer gebel wat hulle van hom het, asook die laaste adres in Pretoria besoek wat hulle vir hom gehad het. “My suster, wat ook in Pretoria woon, het hom in 2013 as vermis by die polisie gaan aanmeld, maar ons het nog niks gehoor nie. Ek dink ek sal enige nuus kan hanteer, solank hy nie swaarkry nie.” Stuur ŉ e-pos aan [email protected] indien jy Willem gesien het of enige inligting oor hom het.